વયમાં મારાથી દોઢેક દાયકો નાનો બ્રિજનાથ આશ્રમનો સૌથી જુવાન સાધુ છે. લગભગ દસેક વરસથી આશ્રમમાં છે. માતા-પિતાના અકાળ અવસાને વૈરાગ પ્રેરતાં તે ગુરુજીના શરણમાં આવ્યો. ગુરુજી હતા ત્યાં સુધી તેમની આમન્યામાં રહેનારા બ્રિજનાથે કદી મારી પણ સીમા ઉલ્લંઘવાની ચેષ્ટા નથી કરી, પણ આ એક પ્રસ્તાવે તેની અભિલાષા ઉઘાડી પડી ગઈ. એટલું તેનું સંન્યસ્ત કાચું અથવા કહેવું જોઈએ કે નરોત્તમે તેને હાથો બનાવીને આશ્રમમાં ફાટફૂટ ઊભી કરવાની રમત આરંભી છે. સ્ટૅચ્યુના ઓ૫નિંગ માટે પધારનાર વડા પ્રધાન પાસે જ આશ્રમનો શિલાન્યાસ કરવાની ગણતરી ધરાવતા નરોત્તમ શેઠ ટૂંકી થતી જતી મુદતને કારણે મરણિયા બને એ સ્વાભાવિક છે. બ્રિજનાથ હવે તો ઓમના મોં પર ક્યારેક કહી દે છે. અરે, બહુમત કેળવવા અન્ય અનુયાયીઓ જોડે મંત્રણા પણ કરતો હોય છે..